TEENINDUSE KUTSENÕUKOGU OTSUS

Tallinn								 24. november 2004. a nr 15

Seoses Eesti Iluteenindusliidu taotlusega saada tegevusluba juuksur I, II, III ja kosmeetik I, II, III ning küünetehnik I, II, III kutsekvalifikatsioonide omistamiseks

4. veebruaril 2004. a esitas Eesti Iluteenindusliit Ilu- ja isikuteeninduse kutsenõukogule taotluse saamaks tegevusluba juuksur I, II, III ja kosmeetik I, II, III ning küünetehnik I, II, III kutsekvalifikatsioonide omistamiseks (edaspidi KOO). 27. veebruaril 2004. a tegi Ilu- ja isikuteeninduse kutsenõukogu otsuse lõpetada oma tegevus. Vastav Vabariigi Valitsuse korraldus nr 608-k võeti vastu 5. augustil 2004. a.

1. novembril 2004. a esitas Eesti Iluteenindusliit Teeninduse kutsenõukogule teatise, kus palus läbi vaadata 4. veebruaril 2004. a Ilu- ja isikuteeninduse kutsenõukogule esitatud taotlus.

Teeninduse kutsenõukogu arvates ei selgu Eesti Iluteenindusliidu poolt esitatud taotlusest piisavalt selgelt vastavat kutsetegevuse arendamist (kutseseaduse § 9 lõige 1), esitamata olid andmed kutsekvalifikatsiooni omistamisega tegelevate töötajate hariduse, väljaõppe ja kogemuste kohta (kutseseaduse § 9 lg 11 p 1) ning andmed vahendite kohta, mis võimaldavad kutsekvalifikatsiooni omistamist läbi viia (kutseseaduse § 9 lg 11 p 2).
17. novembril 2004. a paluti Eesti Iluteenindusliidul esitada 5 päeva jooksul:
-	täiendavad andmed kutsetegevuse arendamise kohta ja põhikiri;
-	andmed kutsekvalifikatsiooni omistamisega tegelevate töötajate hariduse, väljaõppe ja kogemuste kohta;
-	andmed vahendite kohta, mis võimaldavad kutsekvalifikatsiooni omistamist läbi viia, sh vähemalt kolme viimase aasta majandusaruanded;
-	põhjendus miks Eesti Iluteenindusliidu hinnangul on vajalik täiendava KOO õiguste andmine juuksuri, kosmeetiku ja küünetehniku kutse omistamiseks, kui on olemas tegevust alustav KOO.
Taotlejat informeeriti, et vastavalt haldusmenetluse seaduse § 15 lõikele 2 jätab Teeninduse kutsenõukogu taotluse läbi vaatamata kui nimetatud tähtpäevaks on puudused kõrvaldamata.

18. novembril 2004. a teatas Eesti Iluteenindusliit, et vastavad andmed on esitatud juba 4. veebruaril 2004. a. Põhjenduse, miks on vajalik veel üks KOO, Eesti Iluteenindusliit esitas.

Vastavalt haldusmenetluse seaduse § 15 lõikele 3 ning Vabariigi Valitsuse määruse kutsenõukogu põhimäärus § 3 punktile 2 ja § 7 lõikele 4 jätab Teeninduse kutsenõukogu Eesti Iluteenindusliidu taotluse juuksur I, II, III ja kosmeetik I, II, III ning küünetehnik I, II, III kutsekvalifikatsioonide omistamise tegevusloa saamiseks läbi vaatamata, sest Teeninduse kutsenõukogu ei oma piisavalt põhjendatud informatsiooni, et hinnata taotleja vastavust kutseseaduse § 9 lõikes 1 ning § 9 lõike 11 punktides 1 ja 2 sätestatud nõuetele.

Toomas Undusk
Teeninduse kutsenõukogu esimees